ΚΑΝΟΝΙΣΜΟΣ (ΕΟΚ) αριθ. 1115/92 ΤΗΣ ΕΠΙΤΡΟΠΗΣ της 30ής Απριλίου 1992 σχετικά με τη λήψη συντηρητικών μέτρων στον τομέα των οπωροκηπευτικών όσον αφορά τα κουνουπίδια για την περίοδο από 1ης μέχρι 31 Μαΐου 1992

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 5 και 155,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργάνωσης αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1623/91 (2),

Εκτιμώντας:

ότι, σύμφωνα με το άρθρο 16 παράγραφος 1 του κανονισμού (ΕΟΚ) αριθ. 1035/72, πρέπει, για καθένα από τα προϊόντα που αναφέρονται στο παράρτημα ΙΙ του εν λόγω κανονισμού και για κάθε περίοδο εμπορίας, να καθορίζεται τιμή βάσης και τιμή αγοράς- ότι η εμπορία των εν λόγω προϊόντων, που συγκομίζονται κατά τη διάρκεια μιας συγκεκριμένης περίοδου παραγωγής, εκτείνεται, όσον αφορά τα κουνουπίδια, από τον Μάιο μέχρι τον Απρίλιο του επόμενου έτους- ότι, ιδίως για το προϊόν αυτό, το Συμβούλιο μέχρι σήμερα δεν έχει ακόμη καθορίσει την τιμή βάσης και την τιμή αγοράς που εφαρμόζονται από την 1η Μαΐου 1992- ότι η Επιτροπή, κατ' εφαρμογή των αρμοδιοτήτων που της ανατίθενται από τη συνθήκη, οφείλει να λάβει τα συντηρητικά μέτρα που είναι αναγκαία για να εξασφαλιστεί η συνέχιση της λειτουργίας της κοινής γεωργικής πολιτικής στον τομέα των εν λόγω οπωροκηπευτικών- ότι τα μέτρα αυτά έχουν συντηρητικό χαρακτήρα και δεν προδικάζουν τις αποφάσεις του Συμβουλίου σχετικά με τις τιμές για την περίοδο εμπορίας 1992/93-

ότι, στα πλαίσια των εν λόγω συντηρητικών μέτρων, πρέπει να εξασφαλιστεί η συνέχεια του καθεστώτος των παρεμβάσεων που προβλέπονται στα άρθρα 15 και 19 του προαναφερθέντος κανονισμού (ΕΟΚ) αριθ. 1035/72- ότι, για το σκοπό αυτό, πρέπει να καθοριστούν για την περίοδο από 1ης μέχρι 31 Μαΐου 1992, τα ποσά που πρέπει να ληφθούν υπόψη ως στοιχεία υπολογισμού για τον καθορισμό των τιμών που χρησιμοποιούνται για τις προαναφερόμενες ενέργειες παρέμβασης- ότι τα ποσά αυτά αντιστοιχούν στις τιμές βάσης και αγοράς που προτάθηκαν από την Επιτροπή στο Συμβούλιο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο από 1ης μέχρι 31 Μαΐου 1992, οι ενέργειες παρέμβασης που προβλέπονται στα άρθρα 15 και 19 του κανονισμού (ΕΟΚ) αριθ. 1035/72 πραγματοποιούνται για τα κουνουπίδια σε τιμές που καθορίζονται βάσει των ακόλουθων ποσών που εκφράζονται σε Ecu ανά 100 χιλιόγραμμα καθαρού βάρους:

1. τιμή βάσης:

- 26,62 για την Ισπανία,

- 28,47 για την Πορτογαλία,

- 30,91 για τα άλλα κράτη μέλη-

2. τιμή αγοράς:

- 11,57 για την Ισπανία,

- 12,40 για την Πορτογαλία,

- 13,45 για τα άλλα κράτη μέλη.

Τα ποσά αυτά αφορούν τα κουνουπίδια "με φύλλα κομμένα σε στεφάνη" της ποιοτικής κατηγορίας Ι, που παρουσιάζονται σε συσκευασία.

Τα ποσά αυτά δεν περιλαμβάνουν την επίπτωση της δαπάνης της συσκευασίας, με την οποία παρουσιάζεται το προϊόν.

Άρθρο 2

Ο παρών κανονισμός αρχίζει να ισχύει την 1η Μαΐου 1992.

Εφαρμόζεται έως τις 31 Μαΐου 1992.

Οι διατάξεις του παρόντος κανονισμού εφαρμόζονται με την επιφύλαξη των αποφάσεων που θα θεσπιστούν από το Συμβούλιο σύμφωνα με το άρθρο 16 παράγραφος 1 του κανονισμού (ΕΟΚ) αριθ. 1035/72. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 118 της 20. 5. 1972, σ. 1. (2) ΕΕ αριθ. L 150 της 15. 6. 1991, σ. 8.